钦定古今图书集成/明伦汇编/官常典/第261卷 > 后汉
## 钦定古今图书集成/明伦汇编/官常典/第261卷 > 后汉

后汉设《五经》博士祭酒，以教弟子，掌承问，仍统于太
常。设侍中及黄门侍郎，以掌侍左右，备顾问。后又置
秘书监。

按《后汉书百官志》：“博士祭酒一人，六百石，本仆射，中
兴转为祭酒。博士十四人，比六百石。”本注曰：“《易》四，施、
孟、梁丘京氏。《尚书》三，欧阳、大小夏侯氏。《诗》三，鲁、齐韩
氏。《礼》二，大小戴氏；《春秋》二，公羊、严、颜氏。掌教弟子。国
有疑事，掌承问对。本四百石，宣帝增秩。”

〈注〉胡广曰：“官名、祭酒，皆一位之元长者也。古礼宾客得主人撰，则老者一人举酒以祭于地，旧说以为示有先。”《本纪》：“桓帝延熹二年，置秘书监。”

侍中，比二千石。本注曰：“无员。掌侍左右，赞导众事，顾
问应对。法驾出，则多识者一人参乘，馀皆骑在乘舆
车后。”本有仆射一人，中兴转为祭酒，或置或否。

〈注〉汉官秩云千石。《周礼》太仆于宝注曰：“若汉侍中。”蔡质《汉仪》曰：“侍中常伯，选旧儒高德，博学渊懿，仰占俯视，切问近对，喻旨，公卿上殿称制，参乘佩玺，秉剑，员本八人陪见。”旧在尚书令仆射下尚书上，今官出入禁中，更在尚书下。司隶校尉见侍中，执板揖。河南尹亦如之。又侍中旧与中官，俱止禁中，武帝时，侍中莽何罗挟刃谋逆，由是侍中出禁外，有事乃入，毕即出。王莽秉政，侍中复入，与中官共止。章帝元和中，侍中郭举与后宫通，拔佩刀惊上，举伏诛，侍中由是复出外。

黄门侍郎，六百石。本注曰：“无员。掌侍从左右，给事中，
关通中外。及诸王朝见，于殿中引王就坐。”

〈注〉《汉旧仪》曰：黄门郎属黄门令，日暮入对青琐门拜，名曰夕郎。宫阁簿，青琐门在南宫。卫瓘注《吴都赋》曰：青琐，户边青镂也。一曰：天子内有眉格，再重，里青画曰琐。《献帝起居注》曰：帝初即位，初置侍中、给事、黄门侍郎，员各六人，出入禁中，近侍帷幄，省尚书事。改给事黄门侍郎为侍中侍郎，去“给事黄门”之号，旋复复故。旧侍中、黄门侍郎，以在中宫者不与近密交。政诛黄门后，侍中、侍郎出入禁闱，机事颇露。由是王允乃奏“比尚书不得出入，不通宾客。”自此始也。又曰：“诸奄人官悉以议郎、郎中称秩如故。诸署令两梁冠陛，殿上得召都官从事以下。”

按《儒林传》：“光武中兴，爱好经术，未及下车而先访儒雅，采求阙文，补缀漏逸。先是，四方学士多怀挟图书，
遁逃林薮，自是莫不抱负坟策，云会京师，范升、陈元、
郑兴、杜林、卫宏、刘昆、桓荣之徒，继踵而集。于是立五
经博士，各以家法教授。《易》有施、孟、梁丘、京氏，《尚书》欧
阳、大小夏侯，《诗》齐、鲁、韩、毛，《礼》大小戴，《春秋》严、颜，凡十”
四博士，太常差次总领焉。《前书》云：“田何传《易》，授丁宽，
丁宽授田王孙，王孙授沛人施雠、东海孟喜、琅邪梁
丘贺，由是《易》有施、孟、梁丘之学。”又“东郡京房，受《易》于
梁国焦延寿，别为京氏学。”又“东莱费直传《易》，授琅邪
王横，为费氏学，本以古字，号《古文易》。又沛人高相传
《易》，授子康及兰陵毋将永，为高氏学。”施、孟、梁丘、京氏
四家皆立博士，费、高二家未得立。济南伏生传《尚书》，
授济南张生及千乘欧阳生，欧阳生授同郡兒宽，宽
授欧阳生之子，世世相传，至曾孙欧阳高，为《尚书》、欧
阳氏学。张生授夏侯都尉，都尉授族子始昌，始昌传
族子胜，为大夏侯氏学。胜传从兄子建，建别为小夏
侯氏学。三家皆立博士。又鲁人孔安国传《古文尚书》，
授都尉朝，朝授胶东庸谭，为《尚书》，古文学，未得立。鲁
人申公受《诗》于浮丘伯，作为训诂，是为《鲁诗》；齐人辕
固生亦传《诗》，是为《齐诗》；燕人韩婴亦传《诗》，是为《韩诗》，
三家皆立博士。赵人毛苌传《诗》，是为《毛诗》，未得立鲁。
高堂生汉兴，传《礼》十七篇，后瑕丘萧奋以授同郡后
苍，苍授梁人戴德及德兄子圣、沛人庆普，于是德为
《大戴礼》，圣为《小戴礼》，普为《庆氏礼》，三家皆立博士。孔
安国所献《礼古经》五十六篇，及《周官经》六篇，前世传
其书，未有名家。中兴以后，亦有大小戴博士，虽相传
不绝，然未有显于儒林者。建武中，曹充习庆氏学，传
其子褒，遂撰《汉礼》；齐胡母子都传《公羊春秋》，授东平
嬴公，嬴公授东海孟卿，孟卿授鲁人眭孟，眭孟授东
海严彭祖、鲁人颜安乐，彭祖为《春秋严氏学》，安乐为
《春秋颜氏学》。又瑕丘江公传《穀梁春秋》，三家皆立博
士。梁太傅贾谊为《春秋左氏传训诂》，授赵人贯公。建
武中，郑兴、陈元传《春秋左氏》学。时尚书令韩歆上疏，
欲为《左氏》立博士，范升与歆争之未决。陈元上书讼
《左氏》，遂以魏郡李封为《左氏》博士。后群儒蔽固者数
廷争之。及封卒，光武重违众议，而因不得补。

### 章帝建初元年诏贾逵入讲白虎观云台

按《后汉书章帝本纪》，不载。按《贾逵传》，“明帝敕兰台
给笔札，使作《神雀颂》，拜为郎，与班固并校秘书，应对
左右。肃宗立，降意儒术，特好古文《尚书左氏传》，建初
元年，诏逵入讲北宫白虎观、南宫云台。帝善逵说，使
发出《左氏传》大义长于二传者，逵于是具条奏之。”
建初四年，诏下太常，将大夫、博士、议郎、郎官及诸生
诸儒会白虎观，讲议《五经》同异。

按《后汉书章帝本纪》，“建初四年冬十一月壬戌，诏曰，
盖三代导人，教学为本。汉承暴秦，褒显儒术，建立五
经，为置博士。其后学者精进，虽曰承师，亦别名家。孝
宣皇帝以为去圣久远，学不厌博，故遂立大小夏侯
尚书，后又立《京氏易》。至建武中，复置《颜氏》《严氏春秋》
《大小戴礼》博士。此皆所以扶进微学，尊广道艺也。中”
元元年诏书，《五经》章句烦多，议欲减省。至永平元年，
长水校尉儵奏言：“先帝大业，当以时施行，欲使诸儒
共正经义，颇令学者得以自助。孔子曰：‘学之不讲，是
吾忧也’。又曰：‘博学而笃志，切问而近思，仁在其中矣。
於戏，其勉之哉’！”于是下太常、将大夫、博士、议郎、郎官
及诸生、诸儒会白虎观，讲议《五经》同异，使五官中郎
将魏应承制问。侍中淳于恭奏，帝亲称制临决，如孝
宣甘露石渠故事，作白虎议奏。按《儒林传》：“建初中，
大会诸儒于白虎观，考详同异，连月乃罢。肃宗亲临
称制，如石渠故事，顾命史臣，著为通义。”又诏高才生
受《古文尚书》《毛诗》《穀梁》《左氏春秋》。虽不立学官，然皆
擢高第为讲郎，给事近署。按《魏应传》：“四年拜五官
中郎将，章帝甚重之，数进见，论难于前，特受赏赐。时
会京师诸儒于白虎观，讲论《五经》同异，使应专掌问
难。侍中淳于恭奏之，帝亲临称制，如石渠故事。”按
《丁鸿传》：“肃宗诏鸿与广平王羡及诸儒楼望成、封桓
郁、贾逵等论定五经同异于北宫白虎观，使五官中
郎将魏应主”承制问难，侍中淳于恭奏上，帝亲称制
临决。鸿以才高，论难最明，诸儒称之，帝数嗟美焉。时
人叹曰：“殿中无双丁孝公。”

### 和帝章和二年夏五月诏长乐少府桓郁侍讲禁中按后汉书和帝本纪云云按桓荣传荣子郁帝以

郁先师子。有礼让，甚见亲厚，常居中论经书，问以政
事，稍迁侍中。帝自制《五家要说》章句，令郁校定于宣
明殿。和帝即位，富于《春秋》。侍中窦宪自以外戚之重，
欲令少主颇涉经学，上疏皇太后曰：“昔五更桓荣，亲
为帝师子。郁结发敦尚，继传父业，故再以校尉入授
先帝父子，给事禁省，更历四世。今白首好礼，经行笃
备。又宗正刘方，宗室之表，善为《诗经》，先帝所褒，宜令
郁方并入教授，以崇本朝，光示大化。”由是迁长乐少
府，复人侍讲。顷之，转为侍中、奉车都尉

### 永元十三年春正月丁丑帝幸东观览书林阅篇籍博选术艺之士以充其官

按《后汉书和帝本纪》云云。按《儒林传》。“孝和亦数幸
东观。览阅书林。”

### 安帝永初四年春二月乙亥诏谒者刘珍及五经博士校定东观五经诸子传记百家艺术整齐脱误是正文字

按：《后汉书安帝本纪》云云。

### 元初五年置史官注纪太后德政

按《后汉书安帝本纪》，不载。按《邓皇后纪》，太后临朝
十载，天下复平。元初五年，平望侯刘毅以太后多德
政，欲令早有注纪，上书安帝曰：“臣闻《易》载羲农而皇
德著，书述唐虞而帝道崇。故虽圣明，必书功于竹帛，
流音于管弦。伏惟皇太后膺大圣之姿，体乾坤之德，
齐踪虞妃，比迹任、姒，孝悌慈仁，允恭节约，杜绝奢盈
之源，防抑逸欲之兆，正位内朝，流化四海。”及元兴、延
平之际，国无储副，仰观乾象，参之人誉，援立陛下为
天下主，永安汉室，绥静四海。又遭水潦，东州饥荒。“垂
恩元元，冠盖交路，菲薄衣食，躬率群下，损膳解骖，以
赡黎苗。恻隐之恩，犹视赤子。克己引愆，显扬仄陋，崇
晏晏之政，敷在宽之教，兴灭国，继绝世，录功臣，复宗
室，追还徙人，蠲除禁锢。”政非惠和，不图于心；制非旧
典，不访于朝。弘德洋溢，充塞宇宙；洪泽丰沛，漫衍八
方，华夏乐化，戎狄混并。丕功著于大汉，硕惠加于生
人。巍巍之业，可闻而不可及；荡荡之勋，可诵而不可
名。古之帝王，左右置《史》，汉之旧典，世有注纪。夫道有
夷崇，治有进退，若善政不述，细异辄书，是为尧、汤负
洪水大旱之责，而无咸熙假天之美；高宗、成王有雉
雊迅风之变，而无中兴康宁之功也。上考《诗》《书》，有虞
二妃，周室三母，修行佐德，思不逾阈。未有内遭家难，
外遇灾害，览总《大麓》，经营天物，功德巍巍若兹者也。
宜令史官著《长乐宫》，注《圣德颂》，以敷宣景燿，勒勋金
石，县之“日月，摅之罔极，以崇陛下烝烝之孝。”帝从之。

### 献帝中平六年始以士人为侍中给事

按：《后汉书献帝本纪》：“中平六年九月，即皇帝位，初令
侍中给事黄门侍郎，员各六人，赐公卿以下至黄门
侍郎家一人为郎，以补宦官。所领诸署，侍于殿上。”

〈注〉《续汉志》曰：“侍中，比二千石，无员。”《汉官仪》曰：“侍中左蝉右貂，本秦丞相史，往来殿中，故谓之侍中，分掌乘舆服物，下至亵器虎子之属。”武帝时，孔安国为侍中，以其儒者，特听掌御坐唾壶，朝廷荣之。至东京时，属少府，亦无员。驾出，则一人负传国玺，操斩蛇剑，参乘，与中官俱止禁中。又曰：“给事黄门侍郎，六百石，无员，掌”侍从左右，给事中使关通中外。应劭曰：黄门侍郎，每日暮向青琐闼拜，谓之夕郎。《舆服志》曰：“禁门曰黄闼，以中人主之，故号曰黄门令。”然则黄门郎给事黄闼之内，故曰黄门郎。本既无员，于此各置六人也。《献帝起居注》曰：“自诛黄门后，侍中、侍郎出入禁中，机事颇露。由是王允乃奏侍中、黄门不得出”入，不通宾客，自此始也。灵帝熹平四年，改“平准”为“中准”，使宦官为令。自是诸内署令、丞，悉以阉人为之，故今并令士人代领之。